Søndag aften omkring klokken 20 endte Poul Raunsmeds knap 300.000 kroner dyre investering som en bunke skrot på jorden. Husstandsvindmøllen som han købte i december sidste år væltede uden varsel. - Min far har nogle blomster under møllen, så han stod der tre minutter før den væltede, fortæller Poul Raunsmed. Udover den store irritation ved at se en dyr investering smadret på jorden, er Poul Raunsmed ikke så berørt af uheldet. Han - og naboerne - har nemlig tidligere klaget over møllens støjniveau og kvalitet. - Naboerne holdt en lille fest, da den var væltet, for nu kan de da sove igen. Den larmer jo som en helikopter sådan en mølle. Det er ikke til at holde ud, siger Poul Raunsmed. Det er energiselskabet Nyfors, der har solgt møllen og parterne havde egentlig lavet en kontrakt på yderligere to møller. Så steg de i pris og Poul Raunsmed fik mulighed for at komme ud af kontrakten. - Der var jeg jo bare heldig. Nyfors-teknikere skal i løbet af dagen undersøge årsagen til møllens kollaps.

Referat:
Efter godt seks måneders drift væltede den husstandsvindmølle Poul Raunsmed sidste år købte af Nyfors.